<classify> WATU wawili mke na mume wanashikiliwa na Polisi kwa tuhuma za kuiba mtoto, anayekadiriwa kuwa na umri wa miezi minne au mitano wa jinsia ya kiume.Hayo yamesemwa na Kamanda wa Polisi wa Kanda Maalumu ya Kipolisi Rufiji, Onesmo Lyanga ambaye alisema watuhumiwa walikutwa na kadi inayodhaniwa kuwa ni ya mtoto huyo.Kamanda Lyanga alisema tukio hilo ni la Novemba 3, mwaka huu saa 10 jioni katika Kitongoji cha Mwajasi Kijiji cha Vikindu Tarafa na Wilaya ya Mkuranga, ambako watuhumiwa hao walikutwa na mtoto huyo.Watuhumiwa hao ambao ni Elizabert Paul 22 na mume wake Yahaya Hussein 32, wote wakazi wa Vikindu wakiwa na mtoto mwenye umri wa miezi minne hadi mitano jinsia ya kiume adhaniwaye kuwa ni wa wizi huku wakiwa na kadi ya kliniki inayodhaniwa kuwa ni ya mtoto huyo, alisema Lyanga.Alisema watuhumiwa walikiri kuiba mtoto huyo na katika mahojiano yaliyofanyika katika ofisi ya Kamanda wa Polisi Mkoa wa Kipolisi Rufiji, mtuhumiwa wa kwanza ambaye ni mwanamke, alikiri kuwa mtoto huyo alimuiba huko maeneo ya Goba jijini Dar es Salaam kwa mama ambaye anafanya biashara ya kuuza pombe za kienyeji, alikoenda kutafuta kazi za ndani Oktoba 26, mwaka huu saa 12 jioni.Mtuhumiwa aliaga kuwa anaenda kusajili laini ya simu huku akiwa amebeba mtoto huyo mgongoni ndipo alifanikiwa kutokomea naye hadi huko Vikindu alipokamatwa akiwa na mtoto huyo, alisema Kamanda Lyanga.Aidha, alisema watuhumiwa wanaendelea na mahojiano na upelelezi wa kina unaendelea kwa kushirikiana na Polisi Pwani na Dar es Salaam ili kubaini ukweli wa tukio hilo ili hatua za kisheria zichukuliwe kwa watuhumiwa.  <topic>: KITAIFA 